На основу чл. 32. ст. 1. тач. 1. и чл. 41. Закона о локалној самоуправи ("Службени гласник РС", бр. 129/07 и 83/2014 - др. закон), чл. 37. ст. 1. тач. 1. и чл. 52. Статута општине Рума ("Службени лист општина Срема", бр. 06/2009, 38/12 28/14), на седници Скупштине општине Рума одржаној 10. марта 2017. године, доноси се

**ОДЛУКА
О ИЗМЕНАМА И ДОПУНАМА ПОСЛОВНИКА СКУПШТИНЕ ОПШТИНЕ РУМА**

Члан 1.

У Пословнику Скупштине општине Рума ("Сл. лист општина Срема", бр. 1/2010), у члану 76. став 1. мења се и гласи:

"Седнице Скупштине сазивају се писаним или електронским путем."

Члан 2.

У члану 76. став 5. мења се и гласи:

"Уз позив за седницу одборницима се доставља и материјал који се односи на предложени дневни ред и извод из записника са претходне седнице, у писаном или електронском облику."

Члан 3.

У члану 84. став 2. се мења и гласи:

"У току седнице, на предлог председника Скупштине, Скупштина може променити редослед разматрања појединих тачака дневног реда или објединити расправу по више тачака дневног реда. О поднетом предлогу Скупштина се изјашњава гласањем."

Члан 4.

У члану 143. став 2. и став 3. се мењају и гласе:

"У случају да не постоји могућност да сви пријављени грађани и представници њихових удружења присуствују седници и учествују у раду Скупштине, председник Скупштине ће одлучити коме ће омогућити присуство седници и учешће у расправи и истовремено ће позвати остале пријављене грађане и представнике удружења да своје предлоге и коментаре доставе у писаној или електронској форми.

Коментаре и предлоге грађана и њихових удружења председник Скупштине доставља одборницима најкасније до почетка седнице, у писаној или електронској форми."

Члан 5.

Ова одлука ступа на снагу осмог дана од дана објављивања у "Службеном листу општина Срема".

**Скупштина општине Рума**

Број: 06-15-22/2017-III
10. марта 2017. године
Рума

Председник
Стеван Ковачевић, с.р.